google/wiki40b huggingface dataset:
Intars Busulis

Izglītība

Izglītību ieguva Pastendes pamatskolā. Muzikālo izglītību ieguva, pabeidzot Talsu bērnu mūzikas skolas trombona klasi un studējot Ventspils Mūzikas koledžā, kur spēlēja trombonu „Ventspils bigbendā” Ziedoņa Zaikovska vadībā. Bērnībā dejoja tautas dejas.

Muzikālā karjera

Muzikālo karjeru sācis, kopā ar māsu izpildot dziesmu „Ūsainā puķe”. Vēl bērnībā spēlējis bērnu ansamblī „Talsu Sprīdīši”. Dziedātāja karjeru uzsāka Raimonda Tigula projektā Caffe, ar grupu piedalījās Eirodziesmā 2002. Caffe pastāvēja četrus gadus. Paralēli spēlējis arī NBS štāba pūtēju orķestrī un džeza grupā „Wet point” kopā ar Vilni Kundrātu. 2005. gada pavasarī piedalījās dāņu basģitārista Ērika Mosuholma projektā E.Y.J.O. (European Youth Jazz Orchestra).
Intars Busulis pārstāvēja Latviju 2005. gada starptautiskajā konkursā „Jaunais vilnis”. Tika izpildītas trīs dziesmas — "Kiss", "Ты Ветер", "Изчезли солнечние дни", un izcīnīta uzvara.
Sadarbībā ar komponistu Kārli Lāci ierakstījis vairākus soloalbumus latviešu valodā, piedalījies arī K. Lāča mūzikla „Oņegins” izrādēs Dailes teātrī un albuma „Lāču tēta dziesmas” ierakstā.
2008. gada „Muzikālajā bankā”, kas notika 2009. gada janvārī Ventspilī, Intars Busulis uzvarēja ar dziesmu „Brīvdiena”. 2008. gada LNT mūzikas šova „Cīņas klubs” finālā 2009. gada februārī Intars Busulis uzvarēja ar dziesmu „Davai, davai”.
Saņēmis Mūzikas ierakstu gada balvu „Zelta Mikrofons” nominācijā „Koncertieraksts” par Intara Busuļa, Abonementa orķestra un Liepājas simfoniskā orķestra koncerta DVD izdevumu (2016).
Divus mēnešus pēc mūziķa Intara Busuļa pēdējā albuma „Nākamā pietura” izdošanas tā pārdošanas rezultāti, neskaitot lejupielādes internetā, sasnieguši Zelta diska statusu. Albums „Nākamā pietura” pārdots vairāk nekā 5000 eksemplāros. Zelta disku saņēmis arī albuma producents un komponists Kārlis Lācis, kā arī albuma izdevējs deBusul MUSIC. Savukārt aptaujā — „Muzikālā banka 2017”, pēc klausītāju, mūzikas ekspertu un mūziķu balsojuma, albuma dziesma „Nākamā pietura — depo” tika atzīta par vērtīgāko 2017. gada dziesmu.
Mūzikas ierakstu gada balvā „Zelta mikrofons” 2018 albums „Nākamā pietura” guva uzvaru nominācijās — „Pop mūzikas albums” un „Gada albums”.
Tīkla monitorings

Apraksts

Kamēr uzbrukumu identificēšanas sistēmas monitorē, vai tīklam nav ārēji apdraudējumi, tīkla monitoringa sistēma tīklā novēro problēmas, kas radušās serveru, tīkla savienojumu vai citu iekārtu pārslodzes vai nefunkcionēšanas gadījumā.
Piemēram, lai noteiktu web servera statusu, monitoringa lietojumprogrammatūra var periodiski nosūtīt HTTP pieprasījumu, lai pārbaudītu web lapas statusu. Savukārt e-pasta serveriem caur SMTP var tikt nosūtīta testa ziņa, kas tiek atgriezta caur IMAP vai POP3.
Visbiežāk mērītie lielumi monitoringā ir atbildes laiks, pieejamība un darbošanās laiks (uptime) , lai gan arī pastāvīgums un uzticamība ir kļūs arvien populārāki lielumi. Lielā WAN optimizācijas ierīču izplatība ir atstājusi nelabvēlīgu efektu uz lielāko daļu monitoringa rīku, it sevišķi vēloties izmērīt precīzu gala ierīču (end-to-end) kavēšanos, jo tie ierobežo pilna cikla (round-trip) kavēšanās redzamību.
Statusa pieprasījumu kļūdas, piemēram, par nespēju izveidot savienojumu - piemēram, tīkla pārtraukuma kļūda, - vai arī nespēju atgriezt dokumentu vai ziņu, parasti ierosina monitoringa sistēmas reakcijas darbību. Šīs reakcijas darbības ir dažādas- brīdinājuma ziņojuma nosūtīšana (piemēram, SMS, e-pasts u.c.) sistēmas administratoram, automātisku drošības sistēmu, kas atvieno bojāto serveri līdz tas tiek salabots, aktivizācija u.c.
Tīkla savienojuma darbības monitorings tiek saukts arī par tīkla trafika (network traffic) mērīšanu.

Tīkla tomogrāfija

Tīkla tomogrāfija ir svarīga nozare tīkla mērīšanā, kas nodarbojas ar dažādu linku veselības monitorēšanu tīklā, izmantojot gala ierīču (end-to-end) aģentus tīklā.

Dažādi protokoli

Mājaslapu monitoringa serviss spēj sekot līdzi HTTP, HTTPS, SNMP, FTP, SMTP, POP3, IMAP, DNS, SSH, TELNET, SSL, TCP, ICMP, SIP, UDP u.c. tīkla protokoliem. Šādas tīkla protokolu pārbaudes dažādi monitoringa rīki spēj veikt sākot no dažām reizēm stundā, līdz pat vairākām reizēm minūtē.
Mitra

Vienkāršā mitra

Vienkāršā mitra, kas pagatavota no balta lina auduma bez rotājumiem, lenšu gali papildināti ar sarkanām bārkstīm, tiek lietota bērēs, Lielajā gavēnī, Pelnu trešdienā, Lielajā Piektdienā,mirušo piemiņas dienā, svinot liturģiju, kas ietver Gandarīšanas sakramentu vai gandarīšanas liturģiju. Piedaloties vairākiem bīskapiem liturģiskās svinībās- kā Svētajā Misē, tā arī Koncila svinēšanā, visi bīskapi, izņemot bīskapu-priekšstāvi, lieto vienkāršo mitru.
7. marts

7. marts ir 66. diena gadā pēc Gregora kalendāra (67. diena garajā gadā). Līdz gada beigām ir atlikušas 299 dienas.
Tāpēc jau, ka nevar zināt, kāpēc

"Tāpēc jau, ka nevar zināt, kāpēc" ir  Raimonda Paula dziesma ar Imanta Ziedoņa vārdiem.
Tā ieskaņota 1979. gadā latvisku ziņģu programmai „Trīs runči” Edgara Liepiņa izpildījumā, līdzdarbojoties arī ansamblim „Mūžīgais unisons” un Latvijas radio kora vīru grupai. 
Ierakstīta skaņuplatē ierakstu studijā „Melodija”, taču padomju cenzori nav ļāvuši to izdot. Tad ieraksts tika nogādāts Zviedrijā, kur to skaņuplatē izdeva trimdas latviešu izdevniecība "Kultūras Glābšanas Biedrība" (KGB). 
2018. gadā "Tāpēc jau, ka nevar zināt, kāpēc" ieguva 65. vietu Radio SWH rīkotajā LVtop100 aptaujā.
2014. gada Francijas atklātais čempionāts tenisā

2014. gada Francijas atklātais čempionāts tenisā bija 2014. gada otrais Grand Slam turnīrs, kas no 2014. gada 25. maija līdz 8. jūnijam notika Francijas galvaspilsētā Parīzē. Tas norisinājās uz māla seguma kortiem ārpus telpām. Šis bija 113. Francijas atklātais čempionāta turnīrs.
No Latvijas tenisistiem turnīrā piedalījās vienīgi Ernests Gulbis, kas startēja vienspēļu turnīrā. Viņš šajā turnīrā guva lielāko panākumu Grand Slam turnīros savā karjerā, sasniedzot pusfinālu. Pēc dalības čempionātā viņš ATP rangā sasniedza visu laiku augstāko vietu — 10.
Sedriks Gibonss

Biogrāfija

Sedriks Gibonss piedzima 1893. gada 23. martā Dublinā, Īrijā. Drīz pēc Sedrika piedzimšanas viņa ģimene emigrēja uz ASV, kur viņš mācījās Ņujorkas Mākslas studentu līgā. No 1915, gada strādāja Edison Studios, no 1918. gada Semjuela Goldvina studijā, bet no 1924. gada līdz pat pensijai pie Luija B. Maijera studijā Metro-Goldwyn-Mayer. 1934. gadā debitēja kā režisors filmai Tarzan and His Mate, šī ir vienīgā viņa režisētā filma.
Gibonsa risinājumi mākslinieka inscenētājā amatā, īpaši filmās Born to Dance (1936) un Rosalie (1937), iedvesmoja daudzus viņa kolēģus uzņemot filmas līdz pat 50. gadiem. Kā arhitekts Gibonss bija pazīstams ar teātru Loma Theater (Sandiego), Crest Theatre (Sakramento), Culver Theater (Kalversitija) noformējumu.
1930. gadā Sedriks Gibonss aprecēja aktrisi Doloresu del Rio, ar kuru kopā nodzīvoja 11 gadus. Otro reizi apprecējās 1941. gadā ar aktrisi Hazeli Brūksu, ar kuru kopā nodzīvoja līdz pat savai nāvei. Sedriks Gibonss nomira 1960. gada 26. jūlijā, apglabāts Golgofa kapos Losandželosā.

Filmogrāfija

Savas karjeras laikā Sedriks Gibonss filmu titros ir norādīts aptuveni 1500 reizes, kaut arī, viņa līgumā ar Metro-Goldwyn-Mayer bija norādīts, ka viņa vārds jāiekļauj visu filmu titros, kurām viņš ir devis pat vismazāko artavu, patiesais filmu skaits ir apmēram desmit reizes mazāks. Zemāk ir uzskaitītas filmas, par kurām Gibonss saņēma vai arī tikai tika nominēts Amerikas Kinoakadēmijas balvai nominācijā "Labākais mākslinieka darbs".
Kristofs Leotards

Biogrāfija

Šahu sācis spēlēt 16 gadu vecumā. No 1992. gada sācis piedalīties korespondencšaha turnīros. Jau 1990. gados trīs reizes pēc kārtas uzvarējis Francijas korespondencšaha čempionātos.  2007. gadā uzvarējis 19. Pasaules čempionātā korespondencšahā. Pazīstams arī ar to, ka 14 gadu laikā korespondencšaha turnīros nav zaudējis nevienu partiju.
Pēc profesijas ir skolotājs. Dzīvo Francijas dienvidos, ir precējies un divu meitu tēvs.
Neimegena

Vēsture

Pirmās ziņas par Neimegenu ir no 2. gadsimta p. m. ē., kad romieši šeit nodibināja militāro apmetni. 69. gadā pamatiedzīvotāji batāvi to nopostīja, tomēr vēlāk romieši apmetni atjaunoja, un šeit tika dislocēts romiešu X leģions (Legio X Gemina). 103. gadā leģionu pārcēla uz Vīni.
4. gadsimtā Neimegena iekļāvās franku valstī. 8. gadsimtā Neimegena vairākkārt bija Kārļa Lielā rezidence. 1230. gadā imperators Frīdrihs II piešķīra Neimegenai pilsētas tiesības. 1247. gadā pilsēta iekļāvās Geldernas hercogistē. Pēc Nīderlandes revolūcijas, 1585. gadā tā iekļāvās Nīderlandes sastāvā. 1678. un 1679. gadā Neimegenā tika noslēgti Neimegenas līgumi, lai pārtrauktu karu Eiropā.
1923. gadā pilsētā nodibināja universitāti. Otrā pasaules kara laikā 1940. gadā Neimegena bija pirmā pilsēta, ko ieņēma vācu karaspēks. 1944. gada 22. februārī Sabiedrotie, pēc Nīderlandes Kara dokumentēšanas institūta pētījumiem, kļūdas pēc, veica pilsētas bombardēšanu. Bojā gāja apmēram 750 cilvēki. Tajā pašā gadā operācijas "Market Garden" laikā pilsētā notika sīvas kaujas.
1981. gada 23. februārī Nīderlandes policija un armija, izmantojot tankus, bruņutransportierus un helikopteru, atbrīvoja skvoteru ieņemtās mājas.
Alumīnijs

Izmantošana rūpniecībā

Alumīniju lieto dažādās tautas saimniecības nozarēs, taču visvairāk to izmanto elektrotehnikā elektrisko vadu un kabeļu izgatavošanai, metalurģijā — vieglu un izturīgu sakausējuma iegūšanai, kā arī metālu reducēšanai no to oksīdiem (aluminotermijai). Pulverveida alumīnija un reducējamā metāla oksīda maisījumu vienā vietā sakarsē (≈1000 °C). Sākas reakcija, kurā izdalās liels siltuma daudzums. Iegūtais metāls izkūst, bet sārņi, kurus veido alumīnija oksīds, atdalās no šķidrā metāla masas. Šādā veidā iegūst titānu, niobiju, hromu, mangānu, kā arī boru. Lai novērstu metālu koroziju, cinkošanas un alvošanas vietā aizvien vairāk lieto alitēšanu — metāla virsmu piesātināšanu ar alumīnija un alumīnija oksīda maisījumu.
Papiross

Papirosi ir zīdpapīra čaulītēs iepildīta smalki sagriezta dzeltenā tabaka. Šai čaulītei klāt ir pielīmēta vēl viena čaulīte, kas ir bez tabakas un no daudz biezāka papīra. Tā pilda iemutņa funkciju. Ar tabaku pildītā čaulīte sastāda apmēram trešo daļu no papirosa. Čaulīte bez tabakas ļauj turēt papirosu rokā un pilda šķēršļa funkciju, lai tabaka nenokļūtu mutē, tomēr galvenā funkcija ir būt par iemuti.
Papirosus var uzskatīt par vienu no cigarešu evolūcijas pakāpēm, jo papirosi parādījās pirms tām. ASV no papirosu ražošanas atteicās jau pēc Otrā pasaules kara. Papirosi atšķiras pēc iemutņa garuma un tabakas kvalitātes. No cigaretēm papirosi atšķiras ar to, ka tiem nav filtra un to papīrs liek papirosa tabakai lēnām degt. Papirosu smēķēšana atstāj negatīvu ietekmi uz cilvēka un viņam apkārt esošo veselību.
Monosaharīdi

Monosaharīdi (grieķu: μόνος, monos — ‘viens pats, vienīgais’, σακχαρ, sakchar — ‘cukurs’) ir vienkāršo ogļhidrātu grupa, kristāliskas vielas. Tie labi šķīst ūdenī, tāpat tiem ir salda garša.
Tie tiek iedalīti pēc oglekļa atomu skaita molekulā triozēs (satur 3 oglekļa atomus), tetrozēs (satur 4 oglekļa atomus), pentozēs, heksozēs utt. Monosaharīdiem var būt gan cikliska, gan acikliska struktūra. Monosaharīdi izplatīti gan augu, gan dzīvnieku organismā kā brīvā veidā, tā arī biopolimēru sastāvā. Monosaharīdu sadalīšanās organismā rezultātā izdalās enerģija.
Nozīmīgi monosaharīdi ir heksozes, pie kurām pieder glikoze, fruktoze, mannoze, galaktoze, un pentozes, pie kurām pieder riboze, ksiloze, arabinoze. Pastāv arī modificēti monosaharīdi: dezoksiogļhidrāti, uronskābes un glikozamīni.
Retorika

Retorika (grieķu: ῥητορικός, rhētorikós — ‘publiska runāšana’) ir humanitārā zinātne, kurā apskata oratora mākslas teoriju un praksi. Retorika radās Senajā Grieķijā. Ievērojamākie antīkās pasaules retorikas teorētiķi bija Aristotelis, Cicerons un Kvintiliāns. Retorika ir arī satura izklāsts ārēji izskaistinātā valodiskā formā bez tās dziļāka pamatojuma, mērķtiecīguma.
Indijas himna

Devanagari rakstībā

জনগণমন-অধিনায়ক জয় হে.

ভারতভাগ্যবিধাতা

পঞ্জাব সিন্ধু গুজরাট মরাঠা

দ্রাবিড় উৎ‍‌কল বঙ্গ

বিন্ধ্য হিমাচল যমুনা গঙ্গা

উচ্ছল জলধি তরঙ্গ

তব শুভ নামে জাগে

তব শুভ আশিস মাগে

গাহে তব জয়গাথা

জনগণমঙ্গলদায়ক জয় হে

ভারতভাগ্যবিধাতা

জয় হে, জয় হে, জয় হে,

জয় জয় জয়, জয় হে॥

Transliterācija (Hantera)

Jana Gana Mana
Adhinayaka jaya hai,

Bharata bhagyavidhata.

Punjaba, Sindh, Gujarata, Maratha,

Dravida, Utkala, Banga,

Vindhya, Himachala, Yamuna, Ganga,

Uchchala jaladhi taranga

Tava shubha naamey jaagey,
 
Tava shubha aashisha maangey,

Gahe tava jayagatha.

Jana gana mangaladhayaka jaya hai

Bharat bhagyavidhata.

Jaya hai, Jaya hai, Jaya hai,

Jaya jaya jaya jaya hai!

Ahraha tava ahvana pracharit

Rita shani tava udaravani 

Hindu, Baudha,shikh, jaina,
parasik mausalman kristani
purab pachim ase
tava singhasana pase
prem hara ko gunthe
Jana gana aikyavidhayaka jaya he
Bharat bhagyavidhata.
Jaya hai, Jaya hai, Jaya hai,
Jaya jaya jaya jaya hai!

Bengāļu valodā

জনগণমন-অধিনায়ক জয় হে ভারতভাগ্যবিধাতা!

পঞ্জাব সিন্ধু গুজরাট মরাঠা দ্রাবিড় উত্‍‌কল বঙ্গ

বিন্ধ্য হিমাচল যমুনা গঙ্গা উচ্ছলজলধিতরঙ্গ

তব শুভ নামে জাগে, তব শুভ আশিষ মাগে,

গাহে তব জয়গাথা।

জনগণমঙ্গলদায়ক জয় হে ভারতভাগ্যবিধাতা!

জয় হে, জয় হে, জয় হে, জয় জয় জয় জয় হে॥

Tulkojums angļu valodā

Thou art the ruler of the minds of all people,
Dispenser of India's destiny.
Thy name rouses the hearts of Punjab, Sind,
Gujarat and Maratha,
Of the Dravida and Orissa and Bengal;
It echoes in the hills of the Vindhyas and Himalayas,
mingles in the music of Jamuna and Ganges and is
chanted by the waves of the Indian Sea.
They pray for thy blessings and sing thy praise.
The saving of all people waits in thy hand,
Thou dispenser of India's destiny.
Victory, victory, victory to thee.

Tulkojums latviešu valodā

Tu visu prātu valdnieks,

Indija likteņa saturs.

Tavs vārds paceļ sirdis pendžabiem, sindiem,

gudžaratiem un marathiem,

dravīdiem un orijiem un bengāļiem;

Tas atbalsojas Vindhajas un Himalaju kalnienēs,

sajaucas ar Jamunas un Gangas čalām un

to skand viļņi Indijas jūrā.

Tie lūdz tavu svētību un dzied tev par godu.

Tava roka sargā visus,

Tu Indijas likteņa saturs.

Uzvara, uzvara, uzvara Tev.
Līksna (stacija)

Vēsture

Stacija tika ierīkota ar dzelzceļa līnijas Rīga—Daugavpils izbūvi 1861. gadā. Saglabājusies kā sākotnējā stacijas ēka, tā arī oriģinālais preču šķūnis ar iebrauktuvi vagonu padošanai.
Valsts aizsargājamie kultūras pieminekļi Vārkavas novadā

Šajā lapā apkopoti valsts aizsargājamie kultūras pieminekļi Vārkavas novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Viskaļu pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu. 1945. gada 19. decembrī pagastā izveidoja Viskāļu ciemu. 1947. gada 16. oktobrī pagastu iekļāva jaunizveidotajā Ogres apriņķī. Viskāļu ciemu 1947. gada 18. novembrī likvidēja, bet 1949. gada 31. decembrī, līdz ar pagasta likvidēšanu, atjaunoja, ciemu iekļaujot Pļaviņu rajonā. Mūsdienās Viskaļu pagasta teritorija iekļauta Ogres novada Krapes pagastā un nelielas daļas Aizkraukles un Skrīveru novados un Kokneses novada Kokneses un Bebru pagastos.
Mētrienas pagasts

Daba

Atrodas Austrumlatvijas zemienes Jersikas līdzenumā. Augstākā vieta dienvidrietumos no Ozolkalna (125,0 m vjl). Mētrienas pagasts ietilpst Austrumlatvijas zemienes Jersikas līdzenumā. Reljefs lēzeni viļņots (100
– 110 m vjl.). Augstākais paugurs atrodas pagasta dienvidrietumu stūrī, tā augstums ir 120,1 metri virs jūras līmeņa. Pa pagasta ziemeļu robežu tek Aiviekste, uzņemot Zošupi, Jošu, Odažu, bet pa austrumu robežu – Aiviekstes pieteka Isliena. Ezeri atrodas galvenokārt pagasta dienvidu daļā. Dienvidaustrumu malā atrodas daļa no Teiču purva (Kurtavas purvs). Austrumu malā atrodas augstais Ozolsalas purvs.
Aptuveni 43% pagasta teritorijas aizņem meži.

Vēsture

Līdz 1925. gadam Mētrienas pagasts tika saukts par Ļaudonas-Odzienas pagastu (vācu: Laudon-Odsen, krievu: Ляудон-Одзенская). 1935. gadā Madonas apriņķa Mētrienas pagasta platība bija 129,31 km² un tajā dzīvoja 1790 iedzīvotāji. 1945. gadā pagastā izveidoja Mētrienas un Pamatu ciema padomes, bet pagastu 1949. gadā likvidēja. Mētrienas ciems ietilpis Krustpils (1949-1962) un Madonas (pēc 1962. gada) rajonos. Madonas rajona Pamatu ciemam 1961. gadā pievienoja Saikavas ciema kolhoza «Līdums» teritoriju. 1964. gadā likvidēja Mētrienas ciemu, teritoriju pievienojot Pamatu, Ļaudonas (kolhoza «Ļaudona» teritoriju) un Mežāres (padomju saimniecības «Mežāre» teritoriju) ciemiem. 1977. gadā Pamatu ciemam pievienoja daļu Ļaudonas ciema teritorijas. 1990. gadā Pamatu ciemu reorganizēja par Pamatu pagastu un tajā pašā gadā pārdēvēja par Mētrienas pagastu. 2009. gadā Mētrienas pagastu kā administratīvo teritoriju iekļāva Madonas novadā.

Apdzīvotās vietas

Lielākās apdzīvotās vietas ir Mētriena (pagasta centrs), Dēgļi, Āriņi, Ozolkalns, Dūkstupi, Rāksala.
Uldis Ģērmanis

Dzīvesgājums

Dzimis 1915. gada 4. oktobrī teātra aktiera Jāņa Ģērmaņa un viņa sievas Augustes ģimenē Novaja Ladogā, Krievijā, kur viņa vecāki bija devušies Pirmā pasaules kara bēgļu gaitās. 
Mācījās Rīgas 23. pamatskolā un Rīgas pilsētas 2. ģimnāzijā. Studēja Latvijas Universitātes Filoloģijas un filozofijas fakultātē, uzņemts studentu korporācijā Fraternitas Livonica (1935). 1939. gadā viņš Latvijas studentu volejboja komandas sastāvā ieguva zelta medaļu Monako pasaules studentu olimpiādē. Studijas pabeidza Vācu okupācijas laikā, kad 1943. gadā ieguva maģistra grādu par pētījumu Kurzemes 18. gadsimta vēsturē.  
2. pasaules kara beigās 1944. gadā viņu iesauca Latviešu leģionā, kur viņš pildīja kara ziņotāja pienākumus. Īsi pirms Kurzemes cietokšņa kapitulācijas 1945. gada 7. maijā viņš devās bēgļu gaitās uz Zviedriju.
Sākumā bija strādnieks lauka, meža un transporta darbos. Turpinot studijas Stokholmas universitātē, viņš 1953. gadā ieguva maģistra grādu vēsturē.
Strādāja par skolotāju Zviedrijas vidusskolās, līdztekus nodarbojās ar Latvijas vēstures pētniecību un publicējās zviedru un latviešu presē, reizēm ar pseidonīmu Ulafs Jansons (arī Dr. Ulafs Jāņsons). Neparastu popularitāti ieguva Ulda Ģērmaņa "jauniem un veciem trimdas latviešiem" veltītā grāmata "Latviešu tautas piedzīvojumi" (1959). Pēc Latvijas apciemojuma uzrakstīja grāmatu "Zili stikli, zaļi ledi. Rīgas piezīmes" (1968-1969). Uzstājās ar priekšlasījumiem trimdas latviešu centros ASV un Austrālijā, savu ceļojumu aprakstus ar nolasīto referātu tekstiem publicēja grāmatās "Tā lieta pati nekritīs. Amerikas piezīmes" (1971) un "Tālu tālumā, lielā plašumā. Austrālijas piezīmes" (1977).
1974. gada 31. maijā ieguva doktora grādu ar pētījumu par Jukumu Vācieti un latviešu strēlniekiem Pirmā pasaules kara un Oktobra revolūcijas laikā, kas tika kritizēta Latvijas PSR presē. Tajā pašā gadā vācu valodā iznāca viņa grāmata Oberst Vācietis un die lettischen Schuetzen im Weltkrieg und in der Oktoberevolution (1974).
Viņa autobiogrāfisko romānu "Pakāpies tornī" pirmo daļu publicēja 1987. gadā, otro − 1991. gadā. 
Pēc Latvijas neatkarības atjaunošanas publicēja rakstu krājumus "Ceļā uz Latviju. Raksti par mūsu vēsturi" (1990), "Izvērtēšanai. Par mūsu vēsturisko pieredzi" (1993), "Jaunie laiki un pagātnes ēnas. Fakti un vērtējumi 1991-1995" (1995). 
Miris 1997. gada 19. decembrī Stokholmā.

Darbi

Visvairāk izdotā Ulda Ģērmaņa grāmata "Latviešu tautas piedzīvojumi" pirmo reizi publicēta turpinājumos žurnālā "Jaunā Gaita" (nr. 8-21, 1957-1959). Kā grāmatu to pirmo reizi 1959. gadā publicēja Daugavas apgāds Stokholmā Normunda Hartmaņa grafiskā iekārtojumā, otro izdevumu (1974) ilustrēja Ēriks Magons, ceturto (1987), arī dažus nākamos, Gvido Brūveris. 1998. gada izdevumu ilustrēja Tenis Grasis. Kopumā grāmata izdota desmit reižu.
Ciršļu dzimta

Izskats un īpašības

Ciršļu dzimtas dzīvnieki ir salīdzinoši neliela auguma, lielākā daļa no tiem nav lielāki par peli. Lielākais dzimtā ir Āzijas mājas cirslis (Suncus murinus), kura ķermeņa garums sasniedz 15 cm, bet svars 100 g. Pie mazākajiem ciršļiem varētu pieskaitīt vairākas sugas, bet vismazākais ir Etrūrijas cirslis (Suncus etruscus), kura ķermeņa garums ir apmēram 3,5 cm, svars 2 grami. Etrūrijas cirslītis ir ne tikai mazākā dzimtas suga, tas ir arī mazākais zīdītājs pasaulē.
Ciršļu sugām ir raksturīgas mazas actiņas un kopumā vāja redze, toties šiem dzīvniekiem ir izcila oža un dzirde. Tie ir ļoti aktīvi dzīvnieciņi, ar dažādiem barošanās ieradumiem. Kopumā ciršļu sugas ir sauszemes dzīvnieki, kas barojas ar kukaiņiem, tārpiem, sēklām, riekstiem un kritušām koku lapām. Dažas sugas ir piemērojušās rāpties kokos vai dzīvot zem zemes, vai zem sniega, vai pat medīt ūdenī. Daudzas sugas, piemēram, rok alas, lai medītu vai lai paslēptos no ienaidniekiem.  Vairākas ciršļu sugas orientācijai telpā izmanto eholokāciju. Ziemas laikā ciršļi maz ēd un tie zaudē 30—50% no savas masas, samazinoties pat kaulu, galvaskausa un iekšējo orgānu apjomam.
Vairākas ciršļu sugas ir indīgas un to inde izdalās caur īpašu kanālu zobos. Piemēram, Amerikas īsastes ciršļu (Blarina) ģints sugas spēj nogalināt 200 peles no vietas. Indes viena no sastāvdaļām, iespējams, var tikt izmantota kā medicīnas līdzeklis pret augstu spiedienu, cita indes sastāvdaļa toties ir noderīga pret migrēnām. Toties ziemeļu īsastes ciršļa (Blarina brevicauda) siekalas satur peptīdus, kas, iespējams, var tikt izmantoti vēža ārstēšanā.

Eholokācija

Vienīgie zināmie uz zemes dzīvojošie zīdītāji, kuri izmanto eholokāciju, ir Madagaskarā dzīvojošie tenreki (Tenrecidae) un divas ciršļu dzimtas ģintis - ciršļi (Sorex) un Amerikas īsastes ciršļi. Zināmākās sugas ir Eirāzijā dzīvojošais meža cirslis (Sorex araneus) un Ziemeļamerikā dzīvojošais klaidoņcirslis (Sorex vagrans), kā arī ziemeļu īsastes cirslis. Ciršļi eholokācijai izmanto ultraskaņas spiedzienu sēriju. Atšķirībā no sikspārņiem ciršļu skaņām ir zema amplitūda, tā ir platjoslu skaņa, nosedzot vairākas frekvences, ar frekvences modulācijām, kā arī eholokācija visticamāk netiek izmantota medībām, bet, lai orientētos vidē.

Reprodukcija

Ciršļu dzimtas sugas ir ļoti teritoriāli dzīvnieki, kas satiekas tikai pārošanās laikā. Tropos gada laikā mātītei var būt līdz 10 metieniem ar mazuļiem, pārojoties visu gadu. Mērenās joslas sugas ziemā nepārojas. Grūsnības periods atkarībā no sugas ilgst 17—32 dienas. Ļoti bieži pēc mazuļu piedzimšanas jau nākamajā dienā mātīte atkal sapārojas. Mazuļi tiek zīdīti līdz nākamajam metienam. Ciršļu sugas dzīvo 12—30 mēnešus.
Iridium 33 un Kosmos-2251 sadursme

Iridium 33 un Kosmos-2251 sadursme bija divu Zemes mākslīgo pavadoņu sadursme orbītā. Tā notika 2009. gada 10. februārī 16.56 UTC 776 km augstumā virs Taimiras pussalas Krievijā. Strādājošs komerciāls mobilo sakaru pavadonis Iridium 33 (600 kg) sadūrās ar nestrādājošu Krievijas militāro pavadoni Kosmos-2251 (800 kg). Tā bija pirmā divu lielu pavadoņu sadursme, lai gan agrāk vairākkārt ir bijušas sadursmes ar kosmisko aparātu fragmentiem.
Triecienā ir radies liels daudzums atlūzu, kas nākotnē varētu radīt problēmas citiem kosmiskajiem aparātiem.
Minhenes slaktiņš

Minhenes slaktiņš bija terora akts 1972. gada Vasaras Olimpisko spēļu laikā, kas bija vērsts pret Izraēlas sportistiem. Tas notika laika posmā no 5. septembra līdz 6. septembrim Minhenē, Rietumvācijā. 5. septembrī 8 palestīniešu teroristu grupa iebruka Olimpisko spēļu ciematā un sagrāba kā ķīlniekus 11 Izraēlas sportistus, trenerus un oficiālās personas. Vēlāk visi 11 spotisti un 1 policijas darbinieks mira. 5 no 8 teroristiem tika nogalināti neveiksmīgajā policijas veiktajā glābšanas mēģinājumā. Trīs izdzīvojušie teroristi tika noķerti, taču Rietumvācija viņus izdeva pēc gaisa lainera Lufthansa nolaupīšanas. Pēc šī terora akta spēles tika pārtrauktas, līdz tobrīdējais SOK prezidents Everijs Brundeidžs izlēma, ka spēlēm ir jāturpinās.